РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/127-22

05. октобар 2022. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 04. ОКТОБРА 2022. ГОДИНЕ

 Седница је почела у 11,00 часова.

 Седницом је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, проф. др Жика Бујуклић, Војислав Вујић, Наташа Ивановић, проф. др Бранимир Јованчићевић, др Зоран Лутовац, Татјана Медвед, Ратко Николић, проф. др Владимир Обрадовић, проф. др Ђорђе Павићевић, Стојан Раденовић и проф. др Јахја Фехратовић.

Седници је присуствовали Дејан Игњатовић и Горица Гајић, заменици чланова Одбора.

Седници су присуствовали Бошко Обрадовић и Иван Костић, народни посланици који нису чланови Одбора.

 Седници су присуствовали представници Министарства просвете, науке и технолошког развоја: Бранко Ружић, први потпредседник Владе и министар, проф. др Маријана Дукић Мијатовић, државни секретар, проф. др Ивица Радовић, државни секретар, Милан Пашић, помоћник министра, Милош Благојевић, помоћник министра, Бојан Тубић, помоћник министра, Александра Јовић, помоћница министра, Марина Соковић, помоћница министра, Саша Лазовић, помоћник министа, Милутин Ђуровић, помоћник министра, Јелена Парезановић, саветница министра и Зоран Костић, саветник министра.

 Марко Атлагић, председник Одбора, отворио је Трећу седницу Одбора за образовање, науку, технолошки развој и информатичко друштво и обавестио Одбор да је примио писмени предлог народне посланице Горице Гајић, заменице члана Одбора, за допуну дневног реда тачком 3. која гласи – „Незаконите радње и прогон редовног професора доктора Бранислава Ристивојевића на Правном факултету Универзитета у Новом Саду“. Председник Одбора је предложио, пошто Одбор није добио никакав материјал по овом питању, уколико је чланица Одбора Горица Гајић сагласна, да се овај писани предлог не уврсти у дневни ред, већ да се прво упути допис Министарству просвете, науке и технолошког развоја у којем се захтева да Министарство информише Одбор по овом питању. Председник Одбора је предложио, да се након добијања званичног одговора Министарства по овом предмету, предлог Горице Гајић уврсти у дневни ред наредне седнице Одбора. Представници Министарства су упознати са овом иницијативом а Служба Одбора ће упутити допис Министарству, да у складу са својим надлежностима, Министарство испита све околности које се односе на захтев народне посланице Горице Гајић, како је навела „Незаконите радње и прогон редовног професора др Бранислава Ристивојевића на Правном факултету Универзитета у Новом Саду“ и да о томе Одбору доставе извештај у писаној форми.

 Председник Одбора Марко Атлагић је, након усменог пристанка г-ђе Горице Гајић, ставио на гласање овај предлог. За усвајање предлога гласало је 12 народних посланика, 3 народна посланика нису гласала.

 Председник је закључио гласање и констатовао да Одбор није прихватио предлог за допуну дневног реда.

 На предлог председника, Одбор је већином гласова, (13 гласова – ЗА, 2 – нису гласала гласао), усвојио следећи дневни ред:

1. Разматрање информација о раду Министарства просвете, науке и технолошког развоја за период јануар-март 2022. године,

2. Разматрање информација о раду Министарства просвете, науке и технолошког развоја за период април-јун 2022. године.

 Прва и друга тачка дневног реда: **1. Разматрање информација о раду Министарства просвете, науке и технолошког развоја за период јануар-март 2022. године; 2. Разматрање информација о раду Министарства просвете, науке и технолошког развоја за период април-јун 2022. године**

 Отварајући прву тачку дневног реда, председник Одбора је предложио да се обави обједињена расправа по обема тачкама дневног реда, односно да се разматрају обе информације о раду Министарства просвете, науке и технолошког развоја а да се време предвиђено дуплира, у складу са Пословником о раду Народне скупштине.

 Предлог о обједињавању расправе по тачкама 1. и 2. стављен је на гласање. Већина чланова Одбора прихватила је предлог о обједињавању расправе о обе предложене тачке дневног реда.

 У расправи у оквиру обједињених тачака дневног реда, учествовали су представници Министарства просвете, науке и технолошког развоја Бранко Ружић, министар и Маријана Дукић Мијатовић, државни секретар. Такође, у расправи су учествовали чланови Одбора Марко Атлагић, Бранимир Јованчићевић, Владимир Обрадовић, Зоран Лутовац, Јахја Фехратовић, Ђорђе Павићевић, Дејан Игњатовић, као и народни посланици који нису чланови Одбора Иван Костић и Бошко Обрадовић.

 Након расправе, Одбор је већином гласова (11 - ЗА, 4 – УЗДРЖАНА), **одлучио да прихвати Информацију о раду Министарства просвете, науке и технолошког развоја за период јануар – март 2022.** године и Одбор је већином гласова (10 - ЗА, 4 – УЗДРЖАНА), **одлучио да прихвати Информацију о раду Министарства просвете, науке и технолошког развоја за период април – јун 2022. године**

 Након гласања, председник Одбора је обавестио присутне, да ће у складу са чланом 229. Пословника Народне скупштине, Одбор поднети извештај о разматрању и прихватању обе информације о раду Министарства просвете, науке и технолошког развоја, за наведене периоде.

 Саставни део овог записника је обрађен тонски снимак Треће седнице Одбора за образовање, науку, технолошки развој и информатичко друштво, као и тонски снимак.

 Седница је завршена у 15,20 часова.

 СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Драган Луковић проф. др Марко Атлагић